15.10.2010 12:50   Harju maakohus määras täna Maria Šunjajeva (24) vahi alt vabastamise kautsjoni suuruseks 290 000 krooni. Naine vabaneb pärast kautsjoni laekumist kohtu deposiitarvele.    Kolmapäeval vabastas kohus 435 000 krooni suuruse kautsjoni eest sama kriminaalasja raames vahi all viibinud kunagise KGB erumajori, tuntud kikkpoksitreeneri ja rahvusvahelise kategooria kohtuniku Juri Lahtikovi (57).    Kaitsepolitsei võttis septembri keskel kohtu loal Lahtikovi vahi alla, kuna kahtlustab teda  väidetavalt valeandmete alusel väljastatud Eesti passide vahetamisele kaasaaitamises.    Kahtlustuse järgi osutas Lahtikov mitmele inimesele kaasabi Eesti passide saamisel ja väljastatud Eesti passide ümbervahetamisel, mille tulemusel said Eesti kodaniku passid inimesed, kel selleks tegelikkuses õigust ei olnud.    Peale Lahtikovi pidas kaitsepolitsei 15. septembril Tallinna lennujaamas kinni ärimehe Sergei Šunjajevi alaliselt Londonis elava tütre Maria Šunjajeva, kes kohtu loal samuti  vahistati. Kaitsepolitsei kahtlustab Šunjajevat valeandmete alusel saadud passi kasutamises.    Juhtiva riigiprokuröri Lavly Lepa sõnul on ka Virumaa menetleja Maria Šunjajevat taga otsinud seoses seal uurimisel oleva võltsdokumentide kriminaalasjaga.    ERR-i uudisteportaali andmetel viibib Lahtikovi ja Šunjajeva kriminaalasjaga seoses vahi all veel üks kahtlustatav.    Majori auastmes Lahtikov töötas aastatel 1980-1989 Eesti NSV riikliku julgeolekukomitee II osakonnas  operatiivvolinikuna ning kuulus aastatel 1989-1992 julgeolekukomitee kaadriosakonna koosseisu.    2003. aastal võitis Lahtikov riigikohtus protsessi siseministeeriumi vastu talle Eestis elamis- ja tööloa andmisest keeldumises.    1994. aastal karistas kohus Lahtikovi kaheaastase vangistusega omavoli ja ühelt soomlaselt ebaseadusliku vabaduse võtmise eest.